钦定古今图书集成/理学汇编/学行典/第244卷 > 苏以义
## 钦定古今图书集成/理学汇编/学行典/第244卷 > 苏以义

按《金谿县志》：“苏以义，号养元，天性孝友，笃志嗜学，博
通经史，尢善四六古文，屡试不售，挟赀以游于楚，日
与其地之文人相接，赓诗和韵，讨论古今，已而逋负
者甚众。忽家报父病，心痛如割，悉焚其欠券以归。及
抵家而父病已愈，且怒其轻掷重赀，义婉辞曲解之，
父乃快。万历戊子，岁大荒，饥民流离载道，尽出其所”
馀之粟，设粥赈济。时邻族之贫者，纷纷求贷，公倾橐
以应，并索其内人之钗环给之，所活不可数计。嗣是家计日蹙，犹日事诗书为娱。青囊方技，靡不究心，绝
不以贫介意。每谓人曰：“吾半生苦读，颇有阴德。不得
于其身，必得于其子孙，岂于余容或爽欤？”后子复亨，
郡增广生，屡赴棘闱。孙汝霖，登两榜；曾孙秉慎中武
科。其言之验如此。享年八十有七。咸以为天之报善
人云。